SHËNIME
PËR PLOTËSIMIN E RUBRIKAVE TË DEKLARATËS “DEKLARATA E TË PUNËSUARVE PËR HERË TË PARË, ATYRE RISHTAZI, SI DHE E TË LARGUARVE NGA PUNA”
Të dhënat e kësaj deklarate, plotësohen nga të gjithë personat juridikë dhe fizikë, sa herë që rasti është i tillë, pra ka të punësuar që fillojnë punë për herë të parë, të punësuar rishtazi apo të larguar nga puna. Me këtë deklaratë, njëlloj deklarohen të gjitha kategoritë e punonjësve përfshirë edhe nxënësit dhe studentët për kohën e praktikës mësimore, të punësuarit në formim profesional në kuptimin e VKM. nr.1114, datë 30.07.2008, i ndryshuar, të punësuarit e përfshirë në programet e nxitjes së punësimit, personat  e përfshirë në programet e praktikave profesionale, etj.  
Deklarimi për herë të parë pas regjistrimit nga personi juridik apo fizik i të dhënave për punonjësit e deklaratës “Listëpagesa e Kontributeve të Sigurimeve Shoqërore, Shëndetësore dhe Tatimit mbi të Ardhurat nga Punësimi”, përfshirë sipas përkatësisë, administratorin, vetë personin fizik apo punonjësin e papaguar të familjes, me të cilin ai punon e bashkëjeton ligjërisht, si dhe ndryshimet (shtesa ose paksime) në numrin e personave të një listëpagese ekzistuese, bëhen vetëm me anë të deklarimit elektronik të të dhënave të rubrikave të deklaratës  “Deklarata e të punësuarve për herë të parë, atyre rishtazi, si dhe e të larguarve nga puna”. 

Të dhënat e kësaj deklarate plotësohen nga tatimpaguesi qoftë dhe për një të punësuar rishtazi apo të larguar të vetëm pavarësisht nga numëri i ditëve kalendarike. Të dhënat deklarohen sa herë që te tatimpaguesi ndodhin ndryshime të numrit të punonjësve.
Për punonjësit që fillojnë punë për herë të parë apo të punësuar rishtazi të dhënat e kësaj deklarate në formë elektronike deklarohen të paktën një ditë kalendarike përpara fillimit të punës nga ana e tyre. Punonjës që fillojnë punë për herë të parë apo rishtaz konsiderohen ata që fillojnë apo rifillojnë një marrëdhënie të re punësimi me tatimpaguesin mbi bazën e një kontrate të re pune, ndërsa punonjës që largohen nga puna konsiderohen ata që shkëpusin përfundimisht marrëdhëniet e punës me tatimpaguesin përkatës. 
Të larguarit nga puna, personi juridik dhe fizik duhet t’i deklarojnë në formë elektronike me të dhënat e kësaj deklarate brenda 10 ditëve kalendarike nga data e largimit.
Për plotësimin e rubrikave të formularit  “deklarata e të punësuarve për herë të parë, atyre rishtazi, si dhe e të larguarve nga puna”, tatimpaguesit persona juridikë dhe fizikë mbajnë parasysh sa më poshtë:


Për çdo deklaratë që tatimpaguesi dorëzon, në krye të saj, vendoset numri rendor i deklaratës në mënyrë automatike dhe data në të cilën kryhet deklarimi. Duhet të ruhet pa shkëputje numri rendor rritës nga deklarata paraardhëse në atë pasardhëse. Për efekte vlerësimi nga organet tatimore, datë e deklarimit nga subjekti e të dhënave të “Deklaratës së të punësuarve për herë të parë, atyre rishtazi, si dhe e të larguarve nga puna”, merret data e regjistruar në sistemin informatik të organit tatimor.

1.  Në rubrikën 1) NIPT- Shënohet NIPT-i kryesor i Tatimpaguesit.

2.  Në rubrikën 2) Emri i Tatimpaguesit – Shënohet emri i tatimpaguesit sipas NIPT-it kryesor të tij.

3.  Në rubrikën 3) Periudha tatimore  – Shënohet viti dhe muaji për të cilin bëhet ky deklarim.   
4. Në rubrikën 4) Adresa Kryesore – Shënohet adresa kryesore e tatimpaguesit 

5. Në rubrikën 5) Veprimtaria Kryesore – Shënohet Veprimtaria kryesore e NIPT-it 
6. Në rubrikën 6) Veprimtaria e degës/njësisë – Shënohet veprimtaria ekonomike e degës/njësisë së tatimpaguesit në rast se ka një degë, filial, apo njësi. 
7. Në rubrikat 7 dhe/ose 14  Numri Personal – Për punonjësit shtetas shqiptarë shënohet Numri Personal i Identitetit sipas kuptimit të ligjit nr.8951, datë 10.10.2002 “Për numrin e identitetit të shtetasve”, të ndryshuar dhe Vendimit përkatës të Këshillit të Ministrave. Pёr të punёsuarit apo të vetëpunësuarit shtetas të huaj që punojnë në Shqipëri, si numër personal për efekt të deklarimit të kontributeve të detyrueshme të sigurimeve shoqërore dhe shëndetësore shërben numri i lejes së qëndrimit ose i lejes provizore të qëndrimit. 

8. Në rubrikat  8 dhe/ose 15  Emri e Mbiemri – Shënohet emri e mbiemri i çdo punonjësi, që fillon punë për herë të parë te subjekti apo të punësuari rishtazi, si dhe e të larguarit nga puna, kundrejt Numrit Personal të Identitetit të tij sipas kuptimit të Vendimit përkatës të Këshillit të Ministrave apo numrit përkatës për shtetasit e huaj.  

9. Në rubrikën 9 dhe/ose 16 “Shtetësia vetëm për shtetasit e huaj” – Shënohet shtetësia e shtetasve të huaj mbi bazën e dokumentave zyrtare të paraqitura nga ana e tyre.
10. Në rubrikën 10 dhe/ose 17 Detyra, Funksioni, Profesioni apo Puna që do të kryejë/ka kryer punonjësi – Shënohet detyra apo profesioni që punonjësi do të kryejë/ka kryer në subjektin përkatës. Detyra apo profesioni zgjidhen nga lista kombëtare e profesioneve sipas Vendimit të Këshillit të Ministrave Nr.627, datë 11.6.2009 “Për miratimin e Listës Kombëtare të Profesioneve”, i ndryshuar.  

11. Në rubrikën 11 dhe/ose 18 “Numeri i Kategorisë të punonjësve për kontributet” – Shënohet numri i kategorisë së punonjësit duke zgjedhur një nga kategoritë e punonjësve për efekt të deklarimit dhe llogaritjes së kontributeve të cilës i përket punonjësi përkatës, si vijon : 

· Kategoria 1.  I punësuar me kohë të plotë ose të pjesshme që ka punuar më shumë se 87 orë në muaj.
· Kategoria 2.  I punësuar me kohë të plotë ose të pjesshme që ka punuar më pak se 87 orë në muaj. 
· Kategoria 3. I punësuar, i cili për një pjesë të muajit ka qënë me raport paaftësie të përkohëshme deri në 14 ditët e para me raport mjekësor dhe më tej vijon të punojë ose jo, por nuk vazhdon me raport mjekësor, si dhe nuk ka shkëputur mardhëniet e punës me subjektin përkatës. Kur shuma e orëve të punës për ditët e punuara sëbashku me orët e llogaritura për ditët e raportit deri 14 ditët e para (sipas përcaktimit në kontratën e punës për orët ditore të punës) është më shumë se 87 orë në muaj.
· Kategoria 4. I punësuar, i cili për një pjesë të muajit ka qënë me raport paaftësie të përkohëshme deri në 14 ditët e para me raport mjekësor dhe më tej vijon të punojë ose jo, por nuk vazhdon me raport mjekësor, si dhe nuk ka shkëputur mardhëniet e punës me subjektin përkatës. Kur shuma e orëve të punës për ditët e punuara së bashku me orët e llogaritura për ditët e raportit deri 14 ditët e para (sipas përcaktimit në kontratën e punës për orët ditore të punës) është më pak se 87 orë në muaj.
· Kategoria 5. I punësuar, i cili për një pjesë të muajit ka punuar, më pas ka qënë me raport paaftësie të përkohëshme deri në 14 ditët e para me raport dhe më tej nga dita e 15 vazhdon me raport mjekësor deri në fund të muajit dhe merr përfitime nga skema e sigurimeve shoqërore, pavarësisht nga shuma e orëve të punës për ditët e punuara sëbashku me orët e llogaritura për ditët e raportit deri 14 ditët e para (sipas përcaktimit në kontratën e punës për orët ditore të punës).

· Kategoria 6.  I punësuar për herë të parë apo rishtazi te subjekti përkatës pavarësisht nga data e fillimit dhe orët e punuara gjatë muajit.
· Kategoria 7. I punësuar i larguar nga puna (shkëputur përfundimisht marrëdhëniet e punës me subjektin përkatës) pavarësisht nga data e shkëputjes dhe orët e punuara gjatë muajit.
· Kategoria 8. I punësuar në dy subjekte (i dypunësuar) kur shuma e pagave te të dy subjektet  është më e vogël, nga paga maksimale për efekt të llogaritjes së kontributeve shoqërore. 
· Kategoria 9. I punësuar në dy subjekte (i dypunësuar) kur shuma e pagave te të dy subjektet është sa ose më e madhe nga paga maksimale për efekt të llogaritjes së kontributeve shoqërore dhe paga e realizuar te njëri subjekt është më e madhe nga paga e realizuar te subjekti tjetër.
· Kategoria 10. I punësuar në dy subjekte (i dypunësuar) kur paga vetëm te njëri subjekt është sa ose më e madhe nga paga maksimale për efekt të llogaritjes së kontributeve shoqërore. 
· Kategoria 11. I vetëpunësuar (person fizik, me ose pa punëmarrës), pavarësisht nga orët e punuara gjatë muajit. 

· Kategoria 12. Punonjës i papaguar i familjes të personit fizik me të cilin ai punon e bashkëjeton ligjërisht, pavarësisht nga orët e punuara gjatë muajit.
· Kategoria 13. I vetëpunësuar (person fizik, me ose pa punëmarrës) i regjistruar për herë të parë apo pas ndërprerjes së veprimtarisë.

· Kategoria 14. I vetëpunësuar (person fizik, me ose pa punëmarrës) i çregjistruar nga organet tatimore apo që ndërpret veprimtarinë gjatë muajit.

· Kategoria 15. Punonjës i papaguar i familjes të personit fizik me të cilin ai punon e bashkëjeton ligjërisht, i regjistruar për herë të parë apo rishtazi te ky subjekt.

· Kategoria 16. Punonjës i papaguar i familjes të personit fizik me të cilin ai punon e bashkëjeton ligjërisht, i larguar nga puna gjatë muajit.

· Kategoria 17. I vetëpunësuar edhe i punësuar në subjekt tjetër (person juridik ose person fizik) te i cili paguan kontribute mbi pagë më të vogël se paga maksimale mbi të cilën llogariten kontributet shoqërore.  

· Kategoria 18. Punonjës i papaguar i familjes që punon në  personin fizik të regjistruar në emër të familjarëve të tij me të cilët ai punon bashkëjeton ligjërisht, dhe gjithashtu është i punësuar edhe në subjekt tjetër (person juridik ose person fizik) te i cili paguan kontribute mbi pagë më të vogël se paga maksimale mbi të cilën llogariten kontributet shoqërore.     

· Kategoria 19. I vetëpunësuar (person fizik) apo dhe punonjës i papaguar i familjes me të cilin ai punon e bashkëjeton ligjërisht, i punësuar edhe në subjekt tjetër (person juridik ose person fizik) te i cili paguan kontribute mbi pagë sa ose më të madhe se paga maksimale mbi të cilën llogariten kontributet shoqërore.  

· Kategoria 20. Ortak i vetëm i punësuar në personin juridik të regjistruar në emër të tij dhe gjithashtu i regjistruar edhe si person fizik (i vetëpunësuar).      

· Kategoria 21.  I vetëpunësuar në dy subjekte persona fizikë të regjistruara në emër të tij.

· Kategoria 22. I vetëpunësuar (person fizik), i cili punon edhe si punonjës i papaguar i familjes në një subjekt person fizik i regjistruar në emër të familjarëve të tij, me të cilët ai punon e bashkëjeton ligjërisht, pavarësisht nga orët e punuara gjatë muajit.                                                 

· Kategoria 23.  Punonjës i papaguar i familjes që punon në dy subjekte persona fizikë dhe të regjistruara në emër të familjarëve të tij me të cilët ai punon bashkëjeton ligjërisht, pavarësisht nga orët e punuara gjatë muajit.                                                 

· Kategoria 24.  I punësuar me kontratë me afat më pak se një javë  gjatë vitit.

· Kategoria 25.  I punësuar për herë të parë apo rishtazi në këtë profesion që deklarohet, në subjekte, të cilat punojnë me material porositësi (fason), së bashku me kohën e punuar në të njëjtin profesion në subjekte fason, për afatin e caktuar sipas kuptimit të VKM. përkatës.

· Kategoria 26.  Person në periudhën e programit të nxitjes së punësimit të miratuar dhe me financim të pjesshëm nga zyra përkatëse e punësimit të totalit të detyrimit për kontributet.

· Kategoria 27.  Person në periudhën e kursit të formimit profesional, apo dhe programit të nxitjes së punësimit nëpërmjet formimit në punë, të miratuara dhe me financim  nga zyra përkatëse e punësimit të detyrimit të kontributeve vetëm për degën e aksidenteve në punë

· Kategoria 28.  Nxënës i shkollës së mesme apo profesionale, apo student, për kohën e praktikës mësimore të miratuar nga institucionet përkatëse shtetërore

· Kategoria  29.  I vetëpunësuar në aktivitet tregtar apo shërbimi, ambulant

· Kategoria 30. I punësuar si punëtor shtëpie nga kryefamiljari i regjistruar në organin tatimor.

· Kategoria 31. I punësuar, i cili për gjithë muajin ka qënë me raport leje barrëlindje ose raport mjekësor pas ditës së 14 dhe mer përfitime nga skema e sigurimeve shoqërore, por nuk i ka shkëputur (zgjidhur) marrëdheniet e punës me subjektin përkatës.

12. Në rubrikën 12 dhe/ose 19 “Data e fillimit/largimit nga puna” – Shënohet data në të cilën do të fillojë punë/është larguar  punonjësi përkatës, pavarësisht nga data kur bëhet deklarimi. Nëse një person deklarohet se fillon punë për herë të parë apo rishtazi në datën e fundit të muajit ai duhet të jetë pjesë e listëpagesës së atij muaji. Nëse një person deklarohet si i larguar nga puna në datën një të muajit ai nuk duhet të jetë pjesë në listëpagesën e atij muaji.

13. Në rubrikën 13 dhe/ose 20 “Shënime” – Shënohen sqarime për punonjës të veçantë nëse është e nevojshme, në të kundërt lihet bosh. Disa nga shënimet sqaruese mund të bëhen p.sh. në këto raste: a) për punonjës të veçantë sipas kategorive të tyre, të shprehura me numrat përkatës të vendosura në rubrikën 12; b) për punonjës të punësuar edhe në subjekte të tjera duke shënuar emrin e tatimpaguesit, NIPT-in e tij dhe pagën mbi të cilën i janë llogaritur kontributet e sigurimeve shoqërore personit përkatës; c) sqarime për nivelin e pagës minimale për rastet e të punësuarve të rinj apo të larguar nga puna gjatë muajit; etj. etj.  
14. Në rubrikën 21) “Duke filluar nga data: .......” – Shënohet data më e vonshme që përmban ky deklarim për punonjësin e punësuar për herë të parë apo të larguar nga puna, pavarësisht nga data kur kryhet deklarimi elektronik i të dhënave të pasqyrës e vendosur në krye të saj.
15. Në rubrikën 21.a) “Numri total i punonjësve që punojnë dhe kanë punuar gjatë muajit në këtë subjekt përfshirë edhe të dhënat e këtij deklarimi” është  – Shënohet numri i punonjësve që punojnë dhe që kanë punuar te tatimpaguesi gjatë periudhës tatimore përkatëse, përfshirë edhe të dhënat e këtij deklarimi, numër i cili do të pasqyrohet në të dhënat e listëpagesës për muajin përkatës duke marë në llogaritje gjithë deklarimet e bëra me këtë pasqyrë që i përkasin periudhës tatimore përkatëse. Për efekt të llogaritjes dhe deklarimit të numrit të punonjësve, të punësuar të rinj, apo të larguar nga puna, për rastet kur gjatë muajit i njëjti punonjës ka lëvizur brenda subjektit (NIPT-it) dhe ka punuar në dy rrethe ai për NIPT-in do të vlerësohet një punonjës. Të dhënat e kësaj rubrike duhet të rakordohen me të dhënat e rubrikave përkatëse të deklaratës “Listëpagesa e Kontributeve të Sigurimeve Shoqërore, Shëndetësore dhe Tatimit mbi të Ardhurat nga Punësimi” të muajit paraardhës.
16) Në rubrikën 21.b) “Numri i punonjësve që mbeten të punojnë efektivisht në këtë subjekt përfshirë edhe të dhënat e këtij deklarimi” është  – Shënohet numri fizik i punonjësve që nga kjo datë mbeten të punojnë efektivisht te tatimpaguesi për periudhën tatimore përkatëse, përfshirë edhe të dhënat e këtij deklarimi. Ky numër rakordohet me të dhënat e pasqyrës paraardhëse, pra me gjëndjen faktike (efektive) të punonjësve duke i shtuar asaj të punësuarit e rinj dhe duke i zbritur të larguarit nga puna sipas këtij deklarimi. Të dhënat e kësaj rubrike përdoren nga punonjësit e autorizuar të administratës tatimore si bazë për efekte verifikimi e kontrolli, te subjekti, në vendndodhjen e biznesit, lidhur me numrin faktik të punonjësve. 
17. Në rubrikën 22) “Deklaruesi (Administratori ose Personi i autorizuar për deklarimin) / Personi Fizik (I autorizuari)” – Shënohet emri e mbiemri dhe nënshkrimi elektronik i personit që bën deklarimin në formë elektronike të të dhënave të pasqyrës. Për personat juridikë shënohet emri e mbiemri i administratorit, ose i personit të autorizuar zyrtarisht, që bën deklarimin në formë elektronike të dhënave të pasqyrës, si dhe vendoset nënshkrimi elektronik i personit. Për personat fizikë vendoset emri e mbiemri i personit fizik ose personit të autorizuar zyrtarisht prej tij, si dhe vendoset nënshkrimi elektronik i personit.

Shënim:

a. Shënimet si më sipër janë pjesë e pandarë e udhëzimit “Për mbledhjen e kontributeve të detyrueshme të sigurimeve shoqërore dhe shëndetësore” dhe janë të detyrueshme për t’u zbatuar. 

b. Bashkëlidhur është formulari i “Deklaratës së të punësuarve për herë të parë, atyre rishtazi, si dhe e të larguarve nga puna” përshkruar si më sipër. 
c. Deklarimi për herë të parë pas regjistrimit nga personi juridik apo fizik i të dhënave për punonjësit e deklaratës “Listëpagesa e Kontributeve të Sigurimeve Shoqërore, Shëndetësore dhe Tatimit mbi të Ardhurat nga Punësimi”, përfshirë sipas përkatësisë, administratorin, vetë personin fizik apo punonjësin e papaguar të familjes me të cilin ai punon e bashkëjeton ligjërisht, si dhe ndryshimet (shtesa ose paksime) në numrin e personave të një listëpagese ekzistuese, bëhen vetëm me anë të deklarimit elektronik të të dhënave të rubrikave të  deklaratës  “Deklarata e të punësuarve për herë të parë, atyre rishtazi, si dhe e të larguarve nga puna”. 

ç. Punonjës që fillojnë punë për herë të parë apo rishtaz konsiderohen ata që fillojnë apo rifillojnë një marrëdhënie të re punësimi me tatimpaguesin mbi bazën e një kontrate të re pune, ndërsa punonjës që largohen nga puna konsiderohen ata që shkëpusin përfundimisht marrëdhëniet e punës me tatimpaguesin përkatës.
d. Nëse për periudhën e deklarimit, mbështetur në aktet ligjore e nënligjore përkatëse, tatimpaguesi person juridik apo fizik, nuk ka kontribute për të paguar, ai ka detyrimin për të deklaruar, sipas procedurave te përcaktuara në pikën 65.1.2 të Udhëzimit nr.24, datë 02.09.2008 “Për Procedurat Tatimore në Republikën e Shqipërisë”, i ndryshuar. Në këto raste me të dhënat e deklaratës “Deklarata e të punësuarve për herë të parë, atyre rishtazi, si dhe e të larguarve nga puna” deklarohet largimi nga puna i të gjithë punonjësve, përjashtuar administratorin e personit juridik dhe të vetëpunësuarin. 

f. Plotësimi i rubrikave përkatëse të deklaratës  “Deklarata e të punësuarve për herë të parë, atyre rishtazi, si dhe e të larguarve nga puna” bëhet bazuar mbi të dhënat e dokumentit “Rregullat e kontrollit të listëpagesës sipas kategorive të punonjësve”.

